
Gyilkos anyák

Kevés szörnyűbb cselekedetet tudunk mondani egy ártatlan gyermek életének szándékos
elvételénél, mégis mindenhol és minden időben jelen van az emberiség történetében. Mi
késztet egy szülőt arra, hogy megölje saját babáját? Milyen jellegű problémák állnak e
bűncselekmény mögött? Dolgozatom célja átfogni az újszülött- és csecsemőgyilkosságok
elkövetésének összetett témakörét és magyarázatot kínálni annak megértéséhez. 
A már megtörtént tragédiák helyes értelmezése, kezelése nem csak az emberölést elkövető nő
közvetlen környezetének és családjának, hanem az eljárásban résztevevő rendőröknek és
magának az elkövetőnek is segítségére lehet. A gyermekek sérelmére elkövetett emberölés
régmúltra visszatekintő hagyományai mellett kitérek a témát érintő legfontosabb statisztikai
ismereteinkre, melyek felvezetésül szolgálnak az egyedi esetek vizsgálatához. Az Együtt az
Életért Egyesülettel folytatott interjúm által megismerhetjük az észlelő- és jelzőrendszerek
működését, majd láthatjuk milyen többösszetevős folyamat az anya- magzat/ gyermek
kötődés vagy annak ki nem alakulása. Mindezek mellett figyelmet fordítottam a tipikusan
posztpartum pszichés zavarok megjelenésére, de betekinthetünk a mentális betegségekkel
nem küzdő elkövető nők elméjének működésébe is. Négy újszülött- és csecsemőgyilkosságot
tárgyaló nyomozati ügyet aktakutatás keretein belül volt lehetőségem tanulmányozni,
amelyek mind a rendőri munkát és annak nehézségeit is érintő fontos tanulságokkal
szolgálnak. Végezetül pedig mindezen tudást összefoglalva fogalmaztam meg olyan
javaslatokat, amelyek gyakorlatba történő áthelyezésével megelőzhető az anyák gyilkossá
válása.



